# CykelVenner/BikeFriends Øhavet:

*Find cykelvenner overalt i Det Sydfynske Øhav!*

Boks:

CykelVenner er udviklet i Det Sydfynske Øhav i et samarbejde mellem turistkontorerne og Naturturisme I/S

### Nye cykelruter på Fyn

Udvikling af cykelturismen bliver prioriteret højt i disse år lokalt og på landsplan.

Vejdirektoratet har udvalgt cykelrute 8 (Østersøruten), som det nye flagskib - og på Fyn arbejdes der endvidere på, at ruten får en ekstra ”krølle” – så man får en højkvalitets Fyn Rundt-rute. Et projekt der skal gøre Fyn og Øer til Danmarks førende cykeldestination i 2020.

Men en cykelrute er mere end en god rute og overnatningssteder som er gearet til cykelfolket.

## BikeFriends

Derfor har man i et turistsamarbejde i Det Sydfynske Øhav og i regi af et dansk-tysk cykelnetværk udviklet et lokalt forankret service-koncept, kaldet CykelVenner /BikeFriends. Ideen er simpel, da alle, såvel den lokale kirke, købmand, kiosk eller et overnatningssted eller lignende kan melde sig til, ganske gratis. Blot skal cykelvennen have **pumpe** og **lappegrej** – men man må også gerne tilbyde meget mere.

Ideen er, at et lokalområde er gearet for at byde alle typer af cykelgæster velkomne.

### Sådan fungerer det

Med et logo på sin hjemmeside og et klistermærke på sit vindue, signalerer købmanden, iskiosken eller overnatningsstedet, at de har pumpe og lappegrej. Muligvis tilbyder de mere, fx vand, snaks eller kort, som cykelfolket kan købe, men som minimum er man garanteret, at man kan få pumpet sine dæk.

*Et tænkt eksempel:*  
*Familien Jønsson fra Småland punkterer – og søger herefter i deres materiale (kort eller digitalt), efter nærmeste ”Bike Friends”-service-station.   
- Og alt imens den svenske familiefader knokler med dæk og lappegrej – har cykelvennen solgt 4 is, 2 vand og et lokalt cykelkort til den ventende familie!*

Man skal dermed ikke forvente, at en cykelven er en cykelsmed, men at man hos cykelvennerne finder simple servicefaciliteter og et smil.

Ordningen vil i samarbejde med Dansk Cykelturisme blive gjort tilgængelig for hele Danmark. Så hold øje – og se allerede nu, hvordan ordningen ser ud hos Visit Faaborg:

<http://www.visitfaaborg.dk/faaborg/bike-friends-cykelvenner>

Find desuden mere information på Øhavets hjemmeside: www.visitøhavet.dk og på Outdoor Guide Sydfyn.